La data de 05 mai a.c., în jurul orei 17.00, polițiștii Serviciului Rutier au depistat în flagrant delict, un bărbat de 48 de ani, din județul Timiș, în timp ce conducea un autoturism pe strada Calea Brașovului din municipiul Onești, aflându-se sub influenţa băuturilor alcoolice.
Acesta a fost testat cu aparatul etilometru rezultând o îmbibaţie alcoolică de 1,39 mg/l alcool pur în aerul expirat, ulterior fiind transportat la spital pentru recoltarea de mostre biologice de sânge în vederea stabilirii cu exactitate a alcoolemiei.
Polițiștii au întocmit dosar penal sub aspectul săvârșirii infracțiunii de conducerea unui vehicul pe drumurile publice sub influența alcoolului.